Hof hou Glencoe-boer agter tralies(Argieffoto ter illustrasie: Maroela Media) Deur Tania Heyns en Christel Cornelissen Garth Simpson, ŉ boer van KwaZulu-Natal, gaan hom tot die hooggeregshof wend nadat sy aansoek om borgtog Donderdag in die Glencoe-landdroshof van die hand gewys is. Die 68-jarige Simpson is verlede maand op aanklag van moord in hegtenis geneem nadat hy glo die 17-jarige Qiniso Dlamini in ŉ struweling doodgeskiet het. Hy is sedertdien in aanhouding. Natasha Ramkisson, woordvoerder van die Nasionale Vervolgingsgesag (NVG) in KwaZulu-Natal, sê die saak teen Simpson is tot 26 November vir verdere ondersoek uitgestel. Daniël Eloff, Simpson se regsverteenwoordiger, sê hulle gaan teen die besluit appelleer. “Ons is besig om die oorkonde van die verrigtinge te kry sodat ons ŉ kennisgewing van appèl kan aanteken,” sê Eloff. Hy sê hulle hoop om die saak binnekort in die hooggeregshof te laat hersien. Simpson bly intussen agter tralies. Op die dag van die skietery het Simpson ŉ trop beeste op sy plaas aangetref en die diere in ŉ kraal toegemaak om te probeer vasstel aan wie dit behoort. Simpson se buurman het glo gesê dat sommige van die beeste gesteel is en die diere op Simpson se plaas het met ŉ beskrywing van die ander boer se diere ooreengestem. ŉ Groep jong mans het glo op die plaas aangekom en volgehou dat die beeste aan hulle behoort. Simpson het in daardie stadium reeds die polisie ontbied en het met sy haelgeweer, wat hy glo vir selfverdediging gaan haal het, ŉ waarskuwingskoot afgevuur. Die mans het hom glo oorrompel. Op ŉ video van die gebeure, wat Simpson se seun gemaak het, kan gesien word hoe Dlamini vir Simpson ŉ skop teen die bors en ŉ hou deur die gesig gee, voordat Dlamini glo die vuurwapen probeer afneem en ŉ skoot klap. Dlamini stort daarna ineen. Die burgerregtegroep AfriForum het verlede week aangekondig dat hy Simpson in die saak gaan ondersteun.